Binabantayan na ng National Bureau of Investigation (NBI) ang ilang pribadong Facebook group kung saan nagbabahagi ang mga miyembro ng mga sensitibong larawan ng mga babae.



Isa sa mga binbantayang grupo ng NBI ay ang tinatawag na 'Hokage Bible Study' na may libo-libong miyembro.

Sinara na ang dati nilang grupo matapos ma-ireport sa pamunuan ng Facebook ngunit agad silang nagbubukas ng panibagong grupo.

Lalaki ang karamihan ng mga miyembro ng grupong ito; hinihikayat ang lahat na mag-upload ng retrato.

Paliwanag ni Martini Cruz ng NBI Cybercrime Division, kailangang isaalang-alang pa rin ang kapakanan ng mga inosenteng kababaihan bagamat may freedom of expression.

Ayon pa sa NBI, posibleng menor de edad ang mga nasa larawan na ina-upload sa page.

Paliwanag naman ng psychologist ng NBI na si Aljohn Capangpangan, nag-ugat ang "hokage" sa isang anime sa TV na ang ibig sabihin ay magaling at mabilis.



Sa Facebook page, ginagamit ang salitang ito bilang paglalarawan sa galing at bilis ng lalaki sa mga babae.



Ayon pa sa psychologist, posibleng may personality disorder ang mga sumasali sa ganitong mga grupo lalo't walang pagsisisi ang ilan sa pag-a-upload ng larawan.



Posible rin anila na naghahanap din ng atensiyon ang ilan.



Pero depensa naman umano ng mga miyembro nito, normal lang ang ganitong usapan ng mga lalaki tungkol sa mga kababaihan lalo't pribado itong grupo.

Wala namang natatanggap na pormal na reklamo ang NBI bagamat may mga biktima nang nagreklamo sa Facebook tungkol sa grupo.



Payo naman ng NBI, turuan ang mga kabataan sa tamang pagtrato sa mga babae at mag-ingat sa mga ina-upload na retrato sa social media.

-- Ulat ni Niko Baua, ABS-CBN News